**BÉKÉS MEGYEI ÖNKORMÁNYZATI HIVATAL**

TERÜLETFEJLESZTÉSI OSZTÁLY

5601 Békéscsaba, Derkovits sor 2. , Pf.: 118

Telefon: 66/441-549 Telefax:66/ 540-640

**E L Ő T E R J E S Z T É S**

**Békés Megye Képviselő-testülete 2011. február 11-i ülésére**

**Tárgy:**

1. **Konzorciumi keretek között történő közös földgáz beszerzés a 2011. július hó 1. napja és 2012. június hó 30. napja közötti gázévre vonatkozóan**
2. **Közös villamos energia beszerzés lehetőségének vizsgálata**

**Tisztelt Képviselő-testület!**

1. Békés Megye Képviselő-testülete 2010. február 19-i ülésén az 51/2010. (II. 19.) KT számon hozott határozatában elrendelte a közös földgáz beszerzés 2010. évben történő lebonyolítását. Ennek megfelelően a Békés Megyei Önkormányzat intézményeivel résztvevőként csatlakozott a közös földgáz beszerzésre irányuló szindikátushoz, valamint gesztorként elvállalta a beszerzési feladatok ellátását és koordinálását.

A közös földgáz beszerzés célja volt az önkormányzati szektor és intézményei érdekérvényesítő képességének növelése, az igénybevett szolgáltatások központi beszerzése révén a mindennapi működési költségek csökkentése.

A Békés Megyei Önkormányzat gesztorságával, konzorciumi keretek között Békés megyében már második alkalommal lefolytatott közös földgáz beszerzésre vonatkozó közbeszerzési eljárásban a Békés Megyei Önkormányzat és 13 fenntartása alatt álló intézménye, 52 Békés megyei települési önkormányzat valamint 4 többcélú kistérségi társulás vett részt.

A közös beszerzés mindenképp sikeresnek mondható, hiszen a szindikátus résztvevői jelentős megtakarítást értek el.

Fontos körülmény, hogy 2010. június 30. napjától nem csupán a 100 m3/h teljesítményt meghaladó fogyasztók, hanem a 20 m3/h fogyasztást meghaladó, de a 100 m3/h fogyasztást el nem érő felhasználók sem jogosultak az egyetemes szolgáltatás igénybevételére a földgázellátásról szóló 2008. évi XL. Törvény 140.§ (5) bekezdése értelmében.

A korábbi beszerzések sikeressége és a földgázellátásról szóló törvény fenti módosulása következtében a Tisztelt Képviselő-testület hozzájárulását kérjük ahhoz, hogy a Békés Megyei Önkormányzat gesztorsága mellett a közös földgáz beszerzést az önkormányzatok, a többcélú kistérségi társulások és önálló gazdálkodású intézményeik, valamint a Megyei Önkormányzat fenntartása alatt álló intézmények szindikátusával a 2011. július 1. és 2012. június 30. közötti gázévre vonatkozóan is lebonyolíthassuk.

A korábbi évekhez hasonlóan elkészítettük és az előterjesztés mellékleteként jóváhagyásra beterjesztjük a Képviselő-testületnek a közös beszerzésre vonatkozó Szindikátusi szerződés tervezetét. A tervezet szerint a Békés Megyei Önkormányzat, mint gesztor a közbeszerzési eljárás lebonyolításával kapcsolatosan felmerült költségeket megelőlegezi, a szindikátusban résztvevők a gesztornál felmerülő és máshonnan meg nem térülő költségeket (szakértői, tanácsadói díj, az eljárás előkészítésében, lefolytatásában és a szerződéskötésben végzett tevékenység után a gesztor 1 fő alkalmazottjának munkabére és közterhei maximum 6 havi közreműködést meghatározva) saját és intézményeik gázfogyasztásának arányában utólagos elszámolás mellett megtérítik.

**II.** A konzorciumi keretek között történt földgáz energia beszerzések sikerének hatására indokolt lenne a Békés Megyei Önkormányzat fenntartása alatt álló intézmények közös villamos energia beszerzése.

Az intézményi beszerzés esetleges lefolytatását megelőzően, a közös beszerzés során elérhető megtakarítás mértékét előrevetítve szükséges lenne megvizsgálni a Békés Megyei Önkormányzat fenntartása alatt álló intézmények fogyasztási jellemzőit.

Március hónap közepén időszerű lenne a villamos energia piac megszondázása, az elektromos energia beszerzés legideálisabb időszakának a legkedvezőbb árszint elérése és a pontos adatgyűjtés realizálhatósága érdekében 2011. október hónap vége illetve november hónap eleje kínálkozik.

Nagy valószínűséggel keletkezne megtakarítás közös beszerzés esetén, hisz a villamos energia szektorban az egyetemes szolgáltatói árszint meghaladja a versenypiaci értéket.

Mindezek alapján az alábbi határozati javaslatokat terjesztjük elfogadásra a Tisztelt Képviselő-testület elé:

**Határozati javaslat**

I. Békés Megye Képviselő-testülete

1. elrendeli a Békés Megyei Önkormányzat intézményei által felhasznált földgáz energiahordozó központosított beszerzésének elvégzését.
2. jóváhagyja a határozat mellékletét képező szindikátusi szerződés-tervezetet és vállalja a közös földgáz beszerzési feladatok koordinálását, a gesztori feladatokat az abban foglaltak szerint. Felhatalmazást ad elnökének ezen dokumentum aláírására.
3. partneri együttműködés keretében törekszik a földgázenergia Békés megye települési önkormányzataival, önálló gazdálkodású intézményeivel, többcélú kistérségi társulásaival, valamint a fenntartása alatt álló intézményekkel együttes, konzorciumi keretek között történő beszerzésére.
4. utasítja Hivatalát és felhívja Közbeszerzési Bizottságát, hogy a jelen határozattal elfogadott Szindikátusi Szerződés szerint készítsék elő és folytassák le az abban jelölt feladatkörük szerint a közös földgázbeszerzési eljárást.

**Felelős**:Gajda Mihály Közbeszerzési Bizottsági elnök

Bornné dr. Stefkovics Valéria mb. osztályvezető

Nyikora Illésné osztályvezető

**Határidő**: 2011. május 31.

II. Békés Megye Képviselő-testülete

utasítja Hivatalát, hogy vizsgálja meg a közös villamos energia beszerzés lehetőségét és terjessze be a javaslatát elfogadásra a Képviselő-testület elé.

**Felelős**:Bornné dr. Stefkovics Valéria mb. osztályvezető

Nyikora Illésné osztályvezető

Czégény Gyula osztályvezető

Érintett intézmények vezetői

**Határidő**: 2011. májusi Képviselő-testületi ülés

Békéscsaba, 2011. január 25.

Bornné dr. Stefkovics Valéria

mb. osztályvezető